**Upute za učenike i mentore**

Jedan učenik može poslati jedan rad u svakoj od kategorija. Radove učenika šalju njihovi mentori. Radovi se mogu predati do 31. ožujka 2017. na jedan od dva načina:

1. preko web stranice Društva informatičara Pula **www.duip.hr** tj. putem poveznice www.catwebcloud.com/dip - lozinka "**pula17**"
2. veće datoteke na dip.pula@gmail.com

U nazivu datoteke (rada) treba navesti: ime i prezime učenika, razred i ime osnovne škole.

Napomena: *Maksimalna* d*ozvoljena veličina radova koji se predaju preko web stranice je* ***19 MB***.

Radovi koji potiču na nasilje i netoleranciju bit će diskvalificirani.

Ove godine učenici se mogu natjecati u tri kategorije:

* **digitalni crtež** (.jpg, .png ili .bmp format),
* **kratki film** (avi, .wmv, .mov ili .mp4 format) u trajanju do 3 minute,
* **animacija**  (.gif ili .swf format) veličine do 20 MB ili   
  **animirani film** (avi, .wmv, .mov ili .mp4 format) u trajanju do 2 minute.

Općeniti kriteriji za ocjenjivanje radova su: originalnost, cjelovitost i tehnička složenost.

**Originalnost** znači da rad prikazuje drugačiji pogled na inače poznate stvari, da izražava učenikov doživljaj Pule. Kod crteža to znači da veću ocjenu donosi odabir rjeđe korištenog, a ipak prepoznatljivog motiva, neuobičajena kompozicija motiva ili drugačija obrada nekog poznatog motiva. Kod filmova to znači da veću ocjenu dobivaju radovi koji sadržavaju učenikove misli, a po mogućnosti i vlastite fotografije i video-snimke, a ne sastoje se isključivo od slika s prve stranice Googlea i tekstova preuzetih u cijelosti s Interneta, bez učenikovih intervencija (kraćenja, kombiniranja, prepričavanja…).

**Cjelovitost** znači da rad „ima svoju priču“, a ne da se sastoji samo od nepovezano nabacanih elemenata. Tekstovi u filmovima trebaju biti pravopisno i gramatički korektni i bez istaknutih poveznica s Wikipedije. Za kopirane sadržaje je potrebno navesti izvore. Osim toga, pogotovo kod crteža, cjelovitost znači da veću ocjenu donosi posvećenost detaljima, ispunjenost područja i urednost. Filmovi i animacije/animirani filmovi bi trebali imati i jasnu poruku gledateljima.

**Tehnička složenost** kod crteža znači da je rad bogat detaljima, da se vidi uporaba različitih alata za crtanje (kist, sprej, crte…). To znači i da rad ne obiluje gotovim oblicima niti gotovim isječcima fotografija (oni nisu zabranjeni, već ih treba mudro iskoristiti da crtež ne bi ostavljao dojam da je napravljen u pet minuta). Naravno, ne znači da više ujedno znači i bolje! Kod filmova puno veću ocjenu tehničke složenosti dobivaju filmovi koji sadrže snimljene kadrove nego oni koji se sastoje samo od posloženih statičnih slika koje se cijeli film izmjenjuju jednakom brzinom. Svakako bi trebali imati najavnu i odjavnu špicu. Animacije i animirani filmovi će dobiti veću ocjenu tehničke složenosti ako imaju animirane pokrete ili izgradnju, a ne samo statične crteže snimljene u redoslijed kao animirani GIF.

**Dojmljivost** je kriterij koji uzima u obzir da svaki rad, ma koliko bio jednostavan ili tehnički nezahtjevan može u sebi imati „ono nešto“ što ga čini upečatljivijim i emotivnijim od nekog drugog koji je možda tehnički zahtjevniji ili neobičnijeg motiva.